গুম সংক্রান্ত কমিশন অফ ইনকোয়ারি

গুম সংক্রান্ত কমিশন অফ ইনকোয়ারি বাংলাদেশ সরকার কর্তৃক গঠিত একটি তদন্ত কমিশন, যা ২০০৯ সালের ৬ জানুয়ারি থেকে ২০২৪ সালের ৫ আগস্ট পর্যন্ত সময়কালে রাষ্ট্রীয় আইন-শৃঙ্খলা রক্ষাকারী সংস্থাসমূহের দ্বারা সংঘটিত গুমের ঘটনাগুলোর অনুসন্ধান, তদন্ত ও প্রতিবেদন প্রস্তুতের জন্য দায়িত্বপ্রাপ্ত। এই কমিশনটি গঠিত হয়েছে তদন্ত কমিশন আইন, ১৯৫৬ (১৯৫৬ সালের আইন নং VI) এর ৩ নম্বর ধারা অনুযায়ী সরকারের প্রদত্ত ক্ষমতাবলে। ২০২৪ সালের ২০ অক্টোবর প্রতিষ্ঠিত এ কমিশনকে একটি অন্তর্বর্তীকালীন ইউনিট হিসেবে বিবেচনা করা হয় এবং এটি সাধারণভাবে ‘কমিশন’ নামেই পরিচিত।

 গঠন 
কমিশনটি নিম্নোক্ত সদস্যদের সমন্বয়ে গঠিত হয়েছে:

 নাম  পরিচয়  পদবি বিচারপতি মইনুল ইসলাম চৌধুরী অবসরপ্রাপ্ত বিচারক, হাইকোর্ট বিভাগ  সভাপতি বিচারপতি মোঃ ফরিদ আহমেদ শিবলী অবসরপ্রাপ্ত অতিরিক্ত বিচারক, হাইকোর্ট বিভাগ  সদস্য মো. নূর খান  মানবাধিকার কর্মী  সদস্য ড. নাবিলা ইদ্রিস শিক্ষক, ব্র্যাক বিশ্ববিদ্যালয়  সদস্য সাজ্জাদ হোসেন  মানবাধিকার কর্মী  সদস্য

 উদ্দেশ্য ও কার্যপরিধি 
কমিশনের মূল উদ্দেশ্য হলো ২০০৯ সালের জানুয়ারি মাস থেকে ২০২৪ সালের আগস্ট মাস পর্যন্ত সময়ে বাংলাদেশে গুম হয়ে যাওয়া ব্যক্তিদের অনুসন্ধান ও আইনশৃঙ্খলা বাহিনীর ভূমিকা সম্পর্কে তদন্ত পরিচালনা।

কমিশনের কার্যপরিধি অন্তর্ভুক্ত:

 ক) বাংলাদেশ পুলিশ, র‍্যাব, বর্ডার গার্ড বাংলাদেশ, সিআইডি, বিশেষ শাখা, গোয়েন্দা শাখা, আনসার ব্যাটালিয়ন, এনএসআই, ডিজিএফআই, বাংলাদেশ কোস্ট গার্ড এবং অন্যান্য আইন-শৃঙ্খলা বাহিনীর সদস্যদের দ্বারা সংঘটিত জোরপূর্বক গুমের ঘটনাগুলো অনুসন্ধান, গুম হওয়া ব্যক্তিদের সনাক্তকরণ এবং তাদের গুমের পরিস্থিতি নির্ধারণ।
 খ) গুম সংক্রান্ত ঘটনাগুলোর বিস্তারিত বিবরণ সংশ্লিষ্ট কর্তৃপক্ষের নিকট উপস্থাপন এবং এ বিষয়ে প্রয়োজনীয় সুপারিশ প্রদান।
 গ) গুম হওয়া ব্যক্তিদের সন্ধান পাওয়া গেলে তাদের স্বজনদের অবহিত করা।
 ঘ) অন্য সংস্থা বা প্রতিষ্ঠানের তদন্তের তথ্য সংগ্রহ করা, যদি সেগুলো গুম সম্পর্কিত হয়।
 ঙ) উপরোক্ত উদ্দেশ্য পূরণে প্রয়োজনীয় যেকোনো কার্যক্রম সম্পাদন করা।

 প্রতিবেদন ও পর্যবেক্ষণ 
গুম-সংক্রান্ত তদন্ত কমিশনের দ্বিতীয় অন্তর্বর্তী প্রতিবেদনে জানানো হয়েছে যে কমিশন এখন পর্যন্ত ৩৬টি জেলায় সংঘটিত গুমের তথ্য সংগ্রহ করেছে এবং মোট ১,৮৩৭টি অভিযোগের মধ্যে ১,৭৭২টি পর্যালোচনা করে দেখা গেছে ১,৪২৭ জন পরে জীবিত অবস্থায় ফিরে এলেও ৩৪৫ জন এখনো নিখোঁজ আছেন।

কমিশনের ভাষ্য অনুযায়ী, তদন্তে র‌্যাব, পুলিশ, ডিবি, সিটিটিসি, এনএসআই ও ডিজিএফআইসহ বিভিন্ন আইনশৃঙ্খলা ও গোয়েন্দা সংস্থার সদস্যদের সম্পৃক্ততার উল্লেখযোগ্য প্রমাণ পাওয়া গেছে; বিশেষত র‌্যাবের গোয়েন্দা শাখাকে গুমের ঘটনায় প্রধানভাবে জড়িত হিসেবে চিহ্নিত করা হয়েছে। প্রতিবেদনে বলা হয়, ২০০৯ সালের ৬ জানুয়ারি থেকে ২০২৪ সালের ৫ আগস্ট পর্যন্ত সংঘটিত গুমের ঘটনায় অনেক ভুক্তভোগী রাজনৈতিক পরিচয় বা সন্দেহের ভিত্তিতে আটক হন, এবং কমিশন সাক্ষাৎকার নেওয়া ২৫৩ জনের মধ্যে ১০১ জন তাঁদের রাজনৈতিক পরিচয় প্রকাশ করেন। যাদের মধ্যে বাংলাদেশ জাতীয়তাবাদী দল- বিএনপির ৩৭ জন, বাংলাদেশ ইসলামী ছাত্রশিবিরের ৩১ জন, বাংলাদেশ জামায়াতে ইসলামীর ২৫ জনসহ আরও একাধিক দলের সমর্থক ছিলেন। 

কমিশনের বিশ্লেষণে উঠে আসে যে গুমের ঘটনা দেশের অর্ধেকের বেশি অঞ্চলে বিস্তৃত এবং শুধু ঢাকাতেই শতাধিক মানুষ গুম হয়েছেন; অধিকাংশ ভুক্তভোগীর বয়স ছিল ১৯ থেকে ৩৫ বছরের মধ্যে এবং অন্তত ১০ জন ছিলেন ১৮ বছরের নিচে। বিভিন্ন ব্যক্তিকে এক দিন থেকে বহু বছর পর্যন্ত আটক রাখা হয়েছিল; কিছু ক্ষেত্রে তাদের নির্যাতনের বিস্তারিত বিবরণও কমিশনের নথিতে অন্তর্ভুক্ত হয়েছে। ২০২৫ সালের ৪ জুন প্রধান উপদেষ্টা অধ্যাপক মুহাম্মদ ইউনূসের কাছে প্রতিবেদনটি জমা দেওয়ার সময় কমিশন জানায় যে অভিযোগের সংখ্যা সাড়ে তিন হাজার ছাড়াতে পারে। প্রধান উপদেষ্টা মুহাম্মদ ইউনূস এ ঘটনাগুলোকে গুরুতর মানবাধিকার লঙ্ঘন হিসেবে অভিহিত করে প্রতিবেদনকে বই ও ওয়েবসাইট আকারে প্রকাশের সুপারিশ করেন এবং দীর্ঘদিন নিখোঁজ ব্যক্তিদের পরিবারের আর্থিক লেনদেনের সুবিধার্থে আইন সংশোধনের প্রয়োজনীয়তার কথা উল্লেখ করেন।

 বিতর্ক 
আল জাজিরার অনুসন্ধানী সাংবাদিক জুলকারনাইন সায়ের খান অভিযোগ করেন যে গুম কমিশনের কার্যক্রম রাজনৈতিক উদ্দেশ্যে ব্যবহৃত হচ্ছে এবং কমিশনের জেরার সময় কমিশনের সদস্য নন—এমন ব্যক্তির উপস্থিতি ও ভিডিও ধারণের কথা উল্লেখ করে কমিশনের স্বচ্ছতা নিয়ে প্রশ্ন তোলেন।

 আরো দেখুন 

 জোরপূর্বক গুম

 তথ্যসূত্র 

বিষয়শ্রেণী:২০২৪-এ বাংলাদেশে প্রতিষ্ঠিত
বিষয়শ্রেণী:বাংলাদেশের সরকারি সংস্থা
বিষয়শ্রেণী:বাংলাদেশে গুম